BRATISLAVA - Parlament rozhodol, že nebude pokračovať v rokovaní o návrhu novely zákona o Ústave pamäti národa, ktorú predložili poslanci za KSS Karol Ondriaš a Dagmar Bollová. Komunisti chceli, aby bol Ústav pamäti národa trestnoprávne zodpovedný za pravdivosť zverejňovaných informácií.
Do druhého čítania prešla novela zákona o zbraniach a strelive. Poslanec Smeru Robert Kaliňák navrhuje 12-mesačnú "zbraňovú amnestiu", ktorá by mala začať plynúť od účinnosti zákona. Osoby, ktoré dobrovoľne odovzdajú nelegálne držané zbrane alebo ich časti, by na základe návrhu nemali byť trestne zodpovedné za nedovolené ozbrojovanie. (sita, tasr)